En ny nordisk undersøgelse, som papirproducenten Metsä Tissue har lavet viser, at 58 procent af danske elever mener, at toiletterne på deres skole er for dårlige. -I min skoletid var der også elendige toiletforhold, men det er efterhånden nogle år siden. Det kan derfor i høj grad undre - og forarge mig, at danske skolebørns trivsel og sundhed generelt prioriteres så lavt i det danske samfund, siger Pernille Vigsø Bagge, SF's folkeskole ordfører, i en pressemeddelelse. SF har netop fremsat et forslag, som i fredags blev 1. behandlet. SF vil over de næste 10 år afsætte 15 mia. kr. specifikt til bygningsforbedringer og ordentlige toiletforhold. - Det kan ikke være rimeligt, at skolebørn til alle tider skal lide under så urimelige toiletforhold. Vi skriver trods alt 2008 og er et af verdens rigeste samfund - det burde skolebørnene også mærke noget til i deres hverdag, slutter Pernille Vigsø Bagge.

Referat:
Skolebørn skal have renere toiletforhold, hvis det står til SF.